Novi kongresni Centar za posjetitelje otvoren hrvatskom priredbom
Večer hrvatske kulture s izložbom slika Rudolfa Patera i pjesmama dubrovačke klape Subrenum odlično primljena među kongresnicima, poslo
U novoizgrađenom Centru za posjetitelje u američkom Kongresu održana je večer hrvatske kulture s izložbom slika Rudolfa Patera i pjesmama dubrovačke klape Subrenum. Hrvatska i Dubrovnik su sjajno bili zastupljeni u američkom Kongresu – to je opća ocjena svih gostiju – od kongresnika, poslovnih ljudi, američkih Hrvata ... svi su bili oduševljeni onim što su čuli i vidjeli. Među njima i kongresnik George Radanovich: “Prekrasan umjetnički događaj u tek otvorenom Nacionalnom centru za posjetitelje u Kongresu i ovo je zapravo prva izložba koja se održava u ovom centru. Prekrasno ... ima puno gostiju, izložba je prelijepa, glazba također ... vrlo uspješan umjetnički događaj i još jednom kažem – prvi put u novoj zgradi na Capitol Hillu,” komentirao je kongresnik Radanovich. Slikar Rudolf Pater bio je zvijezda večeri. Svi su htjeli njegov potpis, gosti su se raspitivali za njegove motive, ali i za cijene slika. Umjetnik nije krio svoje zadovoljstvo: “Ja sam ovdje samo jedan od sretnika iz Hrvatske koji može pokazati da unutar malog hrvatskog korpusa imamo sjajne ljude, imamo puno ljudi koji žele Hrvatskoj dobro, to se vidi ovdje ... Čovjek dođe u taj sretni trenutak da ga Cairos dotakne i onda ste tu ...” U pripremi hrvatske večeri u Kongresu sudjelovalo je i veleposlanstvo u Washingtonu i njegova prva dama Kolinda Grabar-Kitarović: “Posebno me veseli što je odaziv iznimno dobar. Tu ima ljudi iz Kongresa, kongresmena i njihovih ljudi, koji su jako bitni za razna lobiranja ... ima diplomata, poslovnih ljudi. Predstavnika hrvatske zajednice u Americi, jedan vrlo širok krug ljudi. Doista prekrasan događaj,” izjavila je veleposlanica Grabar-Kitarović. Ne smijemo zaboraviti još tri zvijezde večeri – Paški sir, domaće crno vino i kruh. Sve je odlično išlo uz izložbu i glazbu.